tttarun/llama2_hindi huggingface dataset:
गुप्तकालीन मंदिर स्थापत्य कला की प्रमुख विशेषताओं का वर्णन कीजिये।
उत्तर :
 उत्तर की रूपरेखा:
प्रस्तावना
गुप्तकालीन मंदिरों की विशेषताएँ
चौथी शताब्दी ईस्वी सन् में गुप्त साम्राज्य की नींव पड़ने के साथ ही भारतीय उपमहाद्वीप में एक नए युग की शुरुआत हुई जिसे गुप्त काल कहते हैं। गुप्त काल में कला, विज्ञान और साहित्य ने अत्यधिक समृद्धि हासिल की। गुप्त काल के साथ ही भारत ने मंदिर वास्तुकला एवं मूर्ति कला के उत्कृष्ट काल में प्रवेश किया। शताब्दियों के प्रयास से कला की तकनीकों को संपूर्णता मिली। गुप्त काल के पूर्व मंदिर स्थायी सामग्रियों से नहीं बनते थे। ईंट एवं पत्थर जैसी स्थायी सामग्रियों पर मंदिरों का निर्माण इसी काल की घटना है।
गुप्तकालीन मंदिरों की विशेषताएँ:
गुप्तकालीन मंदिरों को ऊँचे चबूतरों पर बनाया जाता था जिनमें ईंट तथा पत्थर जैसी स्थायी सामग्रियों का प्रयोग किया जाता था।
आरंभिक गुप्तकालीन मंदिरों में शिखर नहीं मिलते हैं। इस काल में मदिरों का निर्माण ऊँचे चबूतरे पर किया जाता था जिस  पर चढ़ने के लिये चारों ओर से सीढि़याँ बनीं होती थी। तथा मंदिरों की छत सपाट होती थी।
गुप्तकालीन मंदिरों का गर्भगृह काफी साधारण होता था। गर्भगृह में देवताओं को स्थापित किया जाता था। 
प्रारंभिक गुप्त मंदिरों में अलंकरण नहीं मिलता है, लेकिन बाद में स्तंभों, मंदिर के दीवार के बाहरी भागों, चौखट आदि पर मूर्तियों द्वारा अलंकरण किया गया है। भीतरगाँव (कानपुर) स्थित विष्णु मंदिर नक्काशीदार है।
गुप्तकालीन मंदिरों के प्रवेश द्वार पर मकरवाहिनी गंगा, यमुना, शंख व पद्य की आकृतियाँ बनी हैं।
गुप्तकालीन मंदिर कला का सर्वोत्तम उदाहरण देवगढ़ का दशावतार मंदिर है जिसमें गुप्त स्थापत्य कला अपनी परिपक्व अवस्था में नज़र आती है। यह मंदिर सुंदर मूर्तियों, उड़ते हुए पक्षियों, पवित्र वृक्ष, स्वास्तिक एवं फूल-पत्तियों द्वारा अलंकृत है।
गुप्तकालीन मंदिरों की विषय-वस्तु रामायण, महाभारत और पुराणों से ली गई है। इस काल के प्रमुख मंदिर हैं- तिगवा का विष्णु मंदिर (जबलपुर, मध्य प्रदेश), भूमरा का शिव मंदिर (नागोद, मध्य प्रदेश), नचना कुठार का पार्वती मंदिर (मध्य प्रदेश), देवगढ़ का दशवतार मंदिर (झाँसी, उत्तर प्रदेश) तथा ईंटों से निर्मित भीतरगाँव का लक्ष्मण मंदिर (कानपुर, उत्तर प्रदेश) आदि।
नेहरू व सुभाष चंद्र बोस दोनों समाजवाद के समर्थक थे, परंतु उनके विचारों में कुछ मूलभूत अंतर था। स्पष्ट करें।
उत्तर :
उत्तर की रूपरेखा:
प्रस्तावना
नेहरू व सुभाष चंद्र बोस दोनों के समाजवाद में अंतर
निष्कर्ष
भारतीय स्वतंत्रता संग्राम के दौरान 1920 का दशक समाज के उद्भव एवं विकास का दशक था। समाजवाद के विचार ने तत्कालीन युवा क्रांतिकारियों को विशेष तौर पर प्रभावित किया जिसकी झलक हमें भगत सिंह के विचारों में भी देखने को मिलती है। समाजवादी विचारों से कॉन्ग्रेस भी प्रभावित थी। विशेषकर कॉन्ग्रेस के युवा नेता व कार्यकर्ता कॉन्ग्रेस के कार्यों व लक्ष्यों को समाजवाद की ओर मोड़ना चाहते थे। कॉन्ग्रेस में समाजवाद के दो प्रमुख पैरोपकार जवाहरलाल नेहरू व सुभाष चंद्र बोस थे। दोनों का लक्ष्य भारत का समाजवादी रूपांतरण था, किंतु दोनों के विचारों में कुछ मूलभूत अंतर था, जिन्हें निम्नलिखित बिन्दुओं में देख सकते हैं:
सुभाष चंद्र बोस हीगल के द्वंद्वात्मकता तथा मार्क्स के वर्ग संघर्ष को स्वीकार करते हैं। नेहरू भी हीगल व मार्क्स के सिद्धांत को स्वीकार करते हैं, परंतु नेहरू के समाजवाद पर गांधीवाद का भी प्रभाव है।
नेहरू के समाजवाद पर पाश्चात्य तत्त्वों का गहरा प्रभाव था। वहीं सुभाष चंद्र बोस के समाजवाद पर पाश्चात्य के साथ-साथ देशी तत्त्वों का भी प्रभाव था। वे समाजवाद का तत्त्व वेद, पुराण, बौद्ध एवं जैन चिंतन तथा स्वामी विवेकानंद के विचारों में ढूंढते थे।
नेहरू व्यक्तिगत स्वतंत्रता के बड़े समर्थक रहे हैं। वे समाजवाद एवं पाश्चात्य उदारवादी चिंतन के बीच सामंजस्य स्थापित कर चलना चाहते थे। इसके विपरीत सुभाष राज्य की शक्ति पर अत्यधिक बल देते थे।
नेहरू संसदीय संस्थाओं के माध्यम से समाजवादी रूपांतरण लाना चाहते थे। इससे अलग सुभाष कम-से-कम समाजवादी रूपांतरण के आरंभिक चरण में संसदीय राजनीति में विश्वास नहीं रखते थे। स्वतंत्रता के शीघ्र बाद वे एक दल की तानाशाही के पक्षपाती थे, परंतु यह तानाशाही केवल संक्रमण काल के लिये होनी चाहिये तथा समाजवादी लक्ष्य पूरा होने के बाद प्रजातांत्रिक संस्थाओं को स्थापित कर दी जाए।
उपरोक्त बिंदुओं के आधार पर निष्कर्ष रूप में कहा जा सकता है नेहरू व सुभाष दोनों का लक्ष्य एक समतामूलक समाजवादी भारत का निर्माण करना था, परंतु इस लक्ष्य प्राप्ति के लिये किस मार्ग का अनुसरण करना चाहिये इस पर मतभेद था।
व्यापार के लिये एक ईष्टतम स्थान तय करना एक रणनीतिक एवं महत्त्वपूर्ण कदम है। एक अच्छी अवस्थिति व्यापार को सफल बनाने में काफी हद तक सहायक होती है। इस कथन के आलोक में उन महत्त्वपूर्ण भौगोलिक कारकों की चर्चा कीजिए जो उद्योग की अवस्थिति को चुनने के निर्णय को प्रभावित करते हैं।
उत्तर :
सामान्यतः उद्योगों की अवस्थिति आर्थिक कारकों से प्रभावित होती है। हालांकि कुछेक गैर आर्थिक कारक भी कुछ उद्योगों की अवस्थिति को प्रभावित कर सकते हैं। उद्योगों की अवस्थिति के लिये किन्हीं विशेष स्थानों के चयन में अधिकतम लाभ प्राप्त करना प्रमुख लक्ष्य होता है। 
उद्योगों की अवस्थिति को प्रभावित करने वाले महत्त्वपूर्ण भौगोलिक कारक निम्नलिखित हैं:
कच्चा मालः किसी भी उद्योग के विकास हेतु कच्चे माल की उपलब्धता प्राथमिक आवश्यकता होती है। वस्तुतः कभी-कभी औद्योगिक उद्यमों की अवस्थिति कच्चे माल की अवस्थिति से निर्धारित होती है तथापि अन्य गौण कारक यथा परिवहन की सुविधा बाजार की अवस्थिति एवं कच्चे माल का भारक्षय चरित्र भी इसकी अवस्थिति को संशोधित करते हैं।
विद्युतः उद्योगों की अवस्थिति के लिये नियमित विद्युत आपूर्ति पूर्व शर्त हैं। कोयला, खनिज तेल और जल विद्युत, विद्युत के तीन महत्त्वपूर्ण परंपरागत स्रोत हैं। लौह और इस्पात उद्योग जो कि विद्युत स्रोत के लिये बड़ी मात्रा में कोकिंग कोयले पर निर्भर करता है, वह कोयला क्षेत्रों से जुड़ा रहता है।
श्रमः श्रम आपूर्ति दो आधारों पर महत्त्वपूर्ण है-
अक्सर ही बड़ी संख्या में कामगारों की आवश्यकता होती है
कुशल और तकनीकी क्षमता से युक्त लोगों की आवश्यकता होती है। हमारे देश में आज भी आधुनिक उद्योग में मशीनीकरण में वृद्धि के बजाए बड़ी संख्या में कामगारों की आवश्यकता है।
परिवहनः कच्चे माल को पहुँचाने के लिये भूमि या जल से परिवहन आवश्यक होता है, साथ ही अंतिम उत्पादों के विपणन के लिये यह आवश्यक होता है। भारत में रेलवे के विकास ने बंदरगाह शहरों को आंतरिक प्रदेशों से जोड़कर कोलकाता, मुंबई और चेन्नई के इर्द-गिर्द कई उद्योगों की स्थापना सुनिश्चित की।
बाजारः जब तक अंतिम वस्तु की बाजार तक पहुँच नहीं होती है तब तक विनिर्माण की संपूर्ण प्रक्रिया निरर्थक है। विनिर्माण वस्तुओं के त्वरित निष्पादन के लिये बाजार से निकटता आवश्यक है। यह परिवहन लागत को कम करने में सहायक होता है और उपभोक्ता वस्तुओं को सस्ती दर पर प्राप्त कर सकते हैं।
जलः जल उद्योगों के लिये एक अन्य महत्त्वपूर्ण आवश्यकता है। इसी कारण अनेक उद्योग नदियों, नहरों और झीलों के निकट अवस्थित हैं। लौह और इस्पात उद्योग, वस्त्र उद्योग और रासायनिक उद्योग को व्यवस्थित तरीके से कार्य संचालन के लिये बड़ी मात्रा में जल की आवश्यकता होती है।
स्थलः औद्योगिक विकास के लिये स्थल की आवश्यकता महत्त्वपूर्ण होती है। सामान्यतः स्थल समतल होने चाहिये और वहाँ पर पर्याप्त परिवहन सुविधाएं उपलब्ध होनी चाहिये। कारखानों के निर्माण के लिये व्यापक क्षेत्रों की आवश्यकता होती है। अब ग्रामीण क्षेत्रों में उद्योगों को स्थापित करने की प्रवृत्ति बनती जा रही है क्योंकि नगरीय केन्द्रों में भूमि की लागत अत्यधिक हो गयी है।
जलवायुः किसी स्थान पर उद्योगों की स्थापना में जलवायु महत्त्वपूर्ण भूमिका निभाती है। उद्योगों की स्थापना के लिये जटिल जलवायु अधिक उपयुक्त नहीं होती है। अत्यंत उष्ण, आर्द्र, शुष्क या शीत जलवायु में कोई औद्योगिक विकास नहीं हो सकता है। उत्तर-पूर्वी भारत की चरम जलवायु उद्योगों के विकास को बाधित करती है। इसके विपरीत पश्चिमी तटीय क्षेत्र की शांत जलवायु उद्योगों के विकास के अनुकूल है।
अतः तमाम लाभ-हानि के कारणों को ध्यान में रखते हुए एक सही अवस्थिति का चुनाव निर्णायक होता है।
भारतीय राष्ट्रीय आंदोलन में उग्रवादी चेतना के विकास के प्रमुख कारण एवं उनके योगदान की चर्चा कीजिये।
उत्तर :
उत्तर की रूपरेखा:
प्रस्तावना
उग्रवादी चेतना के विकास के कारण
योगदान
निष्कर्ष
भारतीय राष्ट्रीय आंदोलन में उदारवादियों द्वारा किये जा रहे प्रार्थना, प्रतिवेदन और लंदन यात्रा से जब कुछ ठोस हासिल नहीं हुआ, तब भारतीय जनमानस के असंतोष में वृद्धि हुई। भारतीय जनमानस के बढ़ते इस असंतोष की अभिव्यक्ति उग्रवादी चेतना के रूप में हुई।
उग्रवादी चेतना के उदय के कारण
आरंभिक राष्ट्रवादियों द्वारा की गई आर्थिक समीक्षा से ब्रिटिश का शोषक मूलक चेहरा उजागर हो गया अतः अब उनसे न्याय की उम्मीद नहीं की जा सकती थी। इस तरह ब्रिटिश विरोधी भावना उग्र हुई।
1892 के अधिनियम से भारतीयों को कुछ विशेष हासिल नहीं हुआ। अतः उन्हें निराशा हुई तो दूसरी तरफ लोकमान्य तिलक पर राजद्रोह का मुकदमा चला। फलतः जनता में आक्रोश बढ़ा।
1896 से 1900 के बीच पड़े अकाल में लाखों लोग मारे गए और ब्रिटिश शासन उदासीन रहा।
1896 में इथोपिया ने इटली को एवं 1905 में जापान ने रूस को पराजित किया तो इससे यूरोपीय अपराजिता का भ्रम टूट गया और भारतीय राष्ट्रवादियों के अंदर यह भावना पैदा हुई कि ब्रिटिशों का विरोध करके स्वराज प्राप्त किया जा सकता है।
कर्जन के सप्तवर्षीय शासन नें, भारतीय राजनीति को नई विचारधारा से युक्त कर दिया। 1899 के ‘कलकत्ता नगर निगम अधिनियम’ तथा 1904 के कानून के तहत ‘प्रेस की स्वतंत्रता’ को सीमित करने से भारतीय राजनीतिक विचारधारा में उग्रता आई। वहीं 1905 में प्रशासनिक सुशासन के नाम पर बंगाल विभाजन ने भारतीय राष्ट्रवादियों को अंसतुष्ट किया।
भारतीय सामाजिक सुधार आंदोलनों ने भारतीयों के अंदर आत्मविश्वास पैदा कर उनमें भारत मुक्ति की भावना पैदा की।
उग्रवादी राजनीतिक विचारधारा ने राष्ट्रीय आंदोलन को आम जनता से जोड़ने का प्रयास किया। वस्तुतः विदेशी वस्तुओं के बहिष्कार और स्वदेशी पर बल देने से राजनीतिक गतिविधियों में तीव्रता आई। उग्रवादियों की राजनीतिक संघर्ष की पद्धति जैसे- धरना, प्रदर्शन, बहिष्कार, असहयोग ने आंदोलन को लोकप्रिय बनाया और यही पद्वतियाँ आगे गांधीवादी आंदोलन में दिखाई देती हैं।
चंपारण आंदोलन की विशेषताओं तथा महत्त्व को स्पष्ट करते हुए वर्तमान समय में इसकी प्रासंगिकता पर प्रकाश डालें।
उत्तर :
उत्तर की रूपरेखा:
चंपारण आंदोलन के बारे में लिखते हुए इसकी विशेषताओं के बारे में लिखें।
इसके महत्त्व के बारे में लिखें।
इसकी प्रासंगिकता के बारे में लिखें।
1917 का चंपारण सत्याग्रह बागान मालिकों द्वारा प्रयूक्त तिनकठिया पद्धति के विरोध में किया गया एक अहिंसक आंदोलन था, जिसने भारत में गांधीजी के सत्य तथा हिंसा के ऊपर लोगों के विश्वास को सुदृढ़ किया। इस प्रकार यह आंदोलन एक युग प्रवर्तक के रूप में उभरा।
विशेषताएँ:
सत्य पर आधारित भारत का प्रथम अहिंसक आंदोलन।
विरोधियों की निंदा करने के स्थान पर उनकी गलत नीतियों तथा शोषणयुक्त व्यवहार का तर्कपूर्ण विरोध।
महिलाओं तथा अन्य स्थानीय तथा कमजो़र समझे जाने वाले वर्ग की भागीदारी।
नैतिक आधार पर कानून के गलत होने पर कानून के आग्रहपूर्ण उल्लंघन पर बल।
अपनी प्रतिबंधित गतिविधियों की पूर्व सूचना के द्वारा सत्ता पक्ष का विश्वास लेकर उन पर नैतिक दबाव डालने की नीति।
महत्त्व:
बिना किसी कठोर कार्रवाई के तिनकठिया पद्धति का अंत।
अंग्रेजों तथा बागान मालिकों का हृदय परिवर्तन हुआ। तिनकठिया पद्धति के समाप्त होने के बाद भी बागान मालिक और किसानों के संबंध खराब नहीं हुए।
गांधी तथा उनकी अहिंसात्मक पद्धति का महत्त्व बढ़ा और वह एक वैश्विक नेता के रूप में उभरे।
आगे के भारतीय आंदोलनों के लिये एक प्रेरक घटना बनकर उभरा।
अंततः इसी नीति पर चलकर भारत स्वतंत्र हुआ।
प्रासंगिकता:
भारतीय स्वतंत्रता आंदोलन के सालों बाद नेल्सन मंडेला द्वारा  इसी नीति का प्रयोग करते हुए अफ्रीका में स्वतंत्रता प्राप्त किया जाना वर्तमान में इसकी प्रासंगिकता को दर्शाता है।
एक सकारात्मक राजनीति  के विकास में भी सहायक है जहाँ विरोधी पक्ष एक-दूसरे की निंदा करने के स्थान पर एक-दूसरे की गलत नीतियों का विरोध करें।
जनता के द्वारा सरकार की अतार्किक नीतियों के विरोध के लिये एक मार्गदर्शक बन सकता है।तोड़फोड़ से होने वाले नुकसान को कम करने में सक्षम।
विरोध हेतु अहिंसा पर बल देने के कारण आतंकवादी घटनाओं को रोकने में सक्षम।
सभी वर्गों को एक साथ लेकर चलने की प्रेरणा के कारण समावेशी विकास में सहायक।
स्पष्ट है कि 100 वर्ष बाद आज भी इस आंदोलन की प्रक्रिया विश्व में शांतिपूर्ण समावेशी विकास को प्रोत्साहित करने में सक्षम है।
शिवाजी की उपलब्धियों पर प्रकाश डालते हुए बताएँ कि मराठों के विस्तार में यह नीति किस प्रकार सहायक थीं? मराठों के पतन के कारणों पर प्रकाश डालें।
उत्तर :
उत्तर की रूपरेखा:
शिवाजी की उपलब्धियों के बारे में लिखें। 
स्पष्ट करें कि उनकी यह नीति मराठा साम्राज्य के विस्तार में किस प्रकार सहायक थी। 
मराठों के पतन के कारणों पर प्रकाश डालें।
 शिवाजी एक योग्य सेनापति तथा कुशल राजनीतिज्ञ थे, जिन्होंने अपने प्रयासों से एक मज़बूत मराठा साम्राज्य की नींव रखी। शिवाजी की उपलब्धियों को निम्नलिखित रूपों में देखा जा सकता है-
शिवाजी से पूर्व  मराठे कुछ छोटे-छोटे स्थानीय रियासतों में बटें थे। किंतु शिवाजी की सबसे बड़ी उपलब्धि यह है कि उन्होंने दक्कन से लेकर कर्नाटक तक मराठा साम्राज्य के प्रभाव में वृद्धि की और अखिल भारतीय स्तर पर इसे एक स्थान प्रदान किया।
शिवाजी की उपलब्धि एक कुशल प्रशासनिक व्यवस्था के निर्माण के रूप में भी देखी जा सकती है। प्रशासन में सहायता के लिये अष्टप्रधानों की नियुक्ति कर उन्होंने वित्त, सेना, गुप्तचर-व्यवस्था तथा पत्र-व्यवहार जैसे क्षेत्रों में कुशलता को बढ़ाया।
शिवाजी ने आय हेतु एक प्रमाणिक राजस्व व्यवस्था का गठन किया तथा सरदेशमुखी के साथ-साथ चौथ  के माध्यम से साम्राज्य का आर्थिक आधार व्यापक किया।
नकद वेतन पर आधारित सेना का गठन शिवाजी की एक महत्त्वपूर्ण उपलब्धि थी। कठोर अनुशासन पर बल देकर उन्होंने मराठा सेना की प्रभावशीलता में वृद्धि की। इसके अलावा कुशल छापामार युद्ध की नीति का विकास भी सैन्य क्षेत्र में शिवाजी की महात्त्वपूर्ण उपलब्धि थी। 
अपने साम्राज्य की सुरक्षा के लिये मज़बूत किलेबंदी की व्यवस्था शिवाजी की एक अन्य उपलब्धि थी। अपनी दूरदर्शिता के कारण विश्वासघात से बचने के लिये उन्होंने समान दर्जे वाले तीन व्यक्तियों को किले का प्रभार देने की नीति अपनाई।
शिवाजी की ये नीतियाँ मराठा साम्राज्य के विकास में अत्यंत सहायक हुईं। कुशल राजस्व व्यवस्था से होने वाली आय के कारण मराठों की सैनिक शक्ति में भी वृद्धि हुई। वहीं अखिल भारतीय स्तर पर मराठों को उभारने के कारण आगे चल कर मुग़ल साम्राज्य द्वारा भी उन्हें पर्याप्त महत्त्व प्रदान किया गया। इससे मराठों के साम्राज्य का विस्तार हुआ। शिवाजी द्वारा विकसित की गई छापेमारी-युद्ध प्रणाली का प्रयोग करके ही बाजीराव प्रथम ने कृष्णा नदी से अटक तक मराठा साम्राज्य के विस्तार का प्रयास किया। 
मराठा साम्राज्य के पतन के कारण:
कुशल नेतृत्व का अभाव: माधवराव जैसे कुशल पेशवा की असमय मृत्यु से मराठों की नेतृत्व क्षमता प्रभावित हुई। इससे मराठों के आत्मविश्वास में कमी आई। 
मराठा सरदारों में आपसी एकता का अभाव होने से सत्ता के लिये मराठा सरदारों में आपसी संघर्ष शुरू हो गए, जिसका लाभ उठा कर अंग्रेजों ने  मराठा साम्राज्य पर अपना प्रभाव बढाया। 
चौथ कर वसूली को जबरदस्ती थोपे जाने के कारण पैदा हुए शत्रुओं ने संकट के मराठों का साथ नहीं दिया जो आगे चल कर मराठा साम्राज्य के पतन का कारण बना।
इन समस्याओं के कारण मराठों का मज़बूत सैन्य संगठन भी प्रभावित हुआ और युद्ध की स्थिति में उन्हें हार का सामना करना पड़ा।  
इन कारणों के अलावा अंग्रेजों की कूटनीति तथा सैन्य कुशलता भी मराठा साम्राज्य की कमजोरियों पर भारी पड़ी और उन्होंने ‘पुणे की संधि’ के द्वारा पेशवा के पद को समाप्त कर मराठों कीचुनौती को समाप्त कर दिया।
गुप्त साम्राज्य की प्रशासनिक पद्धति का वर्णन करें। यह मौर्य प्रशासन पद्धति से किन बातों में अलग थी।
उत्तर :
उत्तर.
गुप्त कुषाणों के  सामंत थे जो मौर्यों के बाद उत्तर भारत के सबसे बड़े साम्राज्य के रूप में उभरे। गुप्तकालीन प्रशासनिक  पद्धति विकेंद्रीकरण की व्यवस्था पर आधारित थी। इसकी प्रमुख विशेषताओं को निम्नलिखित रूपों में देखा जा सकता है-
एक गुप्त शासन प्रणाली प्राक् सामंतीय थी।  राजा को रक्षाकर्त्ता तथा पालनकर्त्ता के रूप में सर्वोच्च महत्व दिया जाता था।
राजा की सहायता के लिए अधिकारी वर्गों की नियुक्ति की जाती थी जिसमें कुमारामात्य सबसे बड़े अधिकारी थे।
इसके अलावा, संधिविग्रह, दंडपाशिक तथा ध्रुवाधिकरण जैसे अधिकारियों का प्रमुख स्थान था। ये क्रमशः युद्ध एवं शांति के मंत्री, पुलिस अधिकारी तथा राजस्व अधिकारी की भूमिका का निर्वाह करते थे।
प्रशासनिक सुविधा की दृष्टि से राज्य को भुक्तियों में, भुक्तियों को विषयों में, विषयों को वीथियों में तथा वीथियों को ग्रामों में बाँटा गया था।
गुप्त राजाओं ने प्रांतीय तथा स्थानीय शासन की पद्धति चलाई। ग्राम में मुखिया का पद महत्त्वपूर्ण था जो ग्रामश्रेष्ठों की सहायता से गाँव का कामकाज देखता था। स्थानीय लोगों की अनुमति के बिना ज़मीन की खरीद-बिक्री नहीं हो सकती थी।
वहीं नगर के प्रशासन में स्थानीय व्यावसायिकों के संगठनों की महत्वपूर्ण भूमिका थी। नगरों के प्रशासनिक परिषद में मुख्य वणिक, मुख्य शिल्पी, मुख्य व्यापारी जैसे कई व्यक्ति शामिल थे।
भूमि अनुदान के द्वारा पुरोहित वर्ग के लोगों को भी प्रशासनिक अधिकार प्रदान किये गए थे।
इसके अलावा गुप्तकालीन प्रशासनिक व्यवस्था में सामंतों का प्रभाव भी अधिक था। राजाओं के प्रति प्रतिबद्ध रहने के बदले उन्हें अपने क्षेत्र पर अधिकार का शासन-पत्र प्रदान किया जाता था।
गुप्तकालीन प्रशासनिक व्यवस्था में न्याय पद्धति अत्यंत विकसित थी इसी काल में पहली बार दीवानी और फौजदारी कानून को भली-भाँति परिभाषित किया गया था।
गुप्त प्रशासन और मौर्य प्रशासनिक प्रणाली में अंतर:
मौर्य राजाओं के विपरीत गुप्त राजाओं ने परमेश्वर, महाराजाधिराज तथा परम भट्टारक जैसी असम्बर्पूर्ण उपाधियाँ धारण की इससे यह पता चलता है कि वे अपने राज्यों में छोटे-छोटे राजाओं के ऊपर शासन करते थे जबकि मौर्य प्रशासन में प्रत्यक्ष शासन पर अधिक बल दिया जाता था। गुप्त शासकों की तुलना में मौर्य शासन  प्रणाली अधिक केन्द्रिकृत थी। केन्द्रीयकरण पर बल दिये जाने के कारण मौर्य शासन प्रणाली में अपेक्षाकृत अधिक अधिकारी वर्ग की आवश्यकता पड़ती थी। गुप्तों की स्थानीय प्रशासन प्रणाली  मौर्यों की तुलना में अत्यधिक विकसित थी किन्तु मौर्य राज्य की भाँति गुप्त राज्य बड़े पैमाने पर आर्थिक कार्यकलापों में संलग्न भी नहीं था। स्पष्ट है कि भारत के इन दोनों साम्राज्यों के प्रशासनिक स्वरूप में पर्याप्त भिन्नताएँ विधमान थीं।
होमरूल से आप क्या समझते हैं? भारत में इसके उदय के कारणों पर प्रकाश डालते हुए बताएँ कि भारतीय स्वतंत्रता संग्राम को इसने किस प्रकार प्रभावित किया।
उत्तर :
उत्तर की रूपरेखा:
होमरूल के बारे में लिखें।
भारत में इसके उदय के कारणों के बारे में बताएँ।
स्पष्ट करें कि भारतीय स्वतंत्रता संग्राम को इसने किस प्रकार प्रभावित किया।
होमरूल का तात्पर्य एक ऐसी स्थिति से है जिसमें किसी देश का शासन वहाँ के स्थायी नागरिकों के द्वारा ही चलाया जाता है। प्रशासन में ब्रिटिश नियंत्रण को कम करने के लिये होमरूल को एक आंदोलन के रूप में 1870 से 1907 के बीच आयरलैंड में चलाया गया था। ऐनी बेसेंट तथा तिलक के नेतृत्व में चलाया गया भारतीय होमरूल आंदोलन  आयरिश होमरूल आंदोलन से प्रभावित था।
भारत में इसके उदय के कारणों को  निम्नलिखित रूप में देखा जा सकता है-
कांग्रेस के विभाजन के बाद राष्ट्रीय स्तर पर कोई बड़ा आंदोलन खड़ा नहीं हो पाया था और जनता राजनीतिक  निष्क्रियता से  ऊब चुकी थी। ऐसे में राजनीतिक निष्क्रियता को समाप्त करने की इच्छा होमरूल के प्रमुख उत्प्रेरक के रूप में उभरी।
इसके अलावा, प्रथम विश्वयुद्ध तथा इसके बाद अंग्रेजों के अत्याचार में भी वृद्धि हुई थी। साथ ही जनता बढ़ती महंगाई से भी त्रस्त थी। इन कारणों ने जनता को आंदोलन के लिये और भी प्रेरित किया।
इसके अलावा नरमपंथी तथा गरमपंथी दोनों ही पक्ष कांग्रेस के विभाजन से प्रभावित थे। कांग्रेस के टूटने के कारण सरकार नरमपंथियों की मांगों को नज़रअंदाज़ कर रही थी। ऐसे में होमरूल आंदोलन दोनों के बीच समन्वय तथा सरकार के सामने भारतीय मांगों को सशक्त रूप से उठाने का साधन बनकर  उभरा।
तिलक को जेल से आजा़द किया जाना भी आंदोलन के उत्प्रेरकों में शामिल है। वस्तुतः तिलक आंदोलन के एक महत्त्वपूर्ण नेतृत्वकर्ता के रूप में उभरे और उन्होंने आंदोलन का व्यापक प्रचार किया।
भारतीय स्वतंत्रता संग्राम पर प्रभाव
यद्यपि अंग्रेजों के दमन तथा कूटनीति के कारण आन्दोलनकर्ता स्वराज के लक्ष्य को प्राप्त करने में असफल रहे किंतु भारतीय स्वतंत्रता संग्राम को इसने अत्यंत व्यापक स्तर पर प्रभावित किया।
होमरूल आंदोलन के दौरान पत्र-पत्रिकाओं के माध्यम से स्वराज के महत्त्व का व्यापक स्तर पर प्रचार किया गया जिससे जनता में राष्ट्रीय चेतना बढ़ी। जनता की यही चेतना आगे चलकर स्वतंत्रता आंदोलन को प्रेरित करती रही।
इसके अलावा, यह आंदोलन कांग्रेस के एकीकरण में भी सहायक रहा। आगे चलकर भारतीय स्वतंत्रता संग्राम का नेतृत्व कांग्रेस के द्वारा ही किया गया।
होमरूल लीग ने सामूहिक सामाजिक कार्यों का आयोजन किया तथा स्थानीय प्रशासन के कार्यों में भाग लिया; इससे यह साबित हुआ कि भारतीय स्वशासन करने में समर्थ हैं। इससे भारतीयों का आत्मविश्वास बढ़ा और स्वतंत्रता आन्दोलन सशक्त हुआ। 
आंदोलन की कठोर दमन की सूची में तिलक द्वारा अहिंसक विरोध की नीति अपनाई गई। आगे चलकर यही नीति स्वतंत्र आंदोलन में व्यापक स्तर पर प्रयोग की गई।
इसके अलावा आंदोलन का विस्तार शहरों के साथ-साथ गाँवों में भी किया गया। उदाहरण के लिये ऐनी बेसेंट के नेतृत्व वाली लीग की कई  शाखाएँ गाँवों में थी। उत्तर प्रदेश और गुजरात के ग्रामीण क्षेत्रों में भी आंदोलन की शाखाओं का विस्तार था।  इससे आंदोलन का सामाजिक आधार व्यापक हुआ।
तिलक ने स्वराज के साथ-साथ स्थानीय भाषाओं के प्रयोग का मुद्दा उठाया, इससे संपूर्ण देश में एक भाषा के रूप में हिंदी का महत्त्व बढ़ा जिससे एकता तथा राष्ट्रवाद की भावना प्रसारित हुई और राष्ट्रीय स्वतंत्रता आंदोलन और भी सशक्त रूप में उभरा।
इस तरह होमरूल आन्दोलन ने  भारत में राष्ट्रीय आन्दोलन के दौरान पनप रहे सूनेपन को समाप्त किया और जन-मानस को स्वतंत्रता आंदोलन से जोड़ने का कार्य किया।
ग्रामीण बस्तियों के प्रतिरूप की रूपरेखा को प्रस्तुत कीजिये एवं ग्रामीण बस्तियों की समस्याओं का उल्लेख करें।
उत्तर :
उत्तर की रूपरेखा:
ग्रामीण बस्तियों के प्रतिरूप के बारे में लिखें।
इनसे संबंधित समस्याओं के बारे में लिखें।
ग्रामीण बस्ती का तात्पर्य एक ऐसे प्रदेश से है जहाँ सामान्यतः प्राथमिक क्रियाकलापों में संलग्न अपेक्षाकृत छोटे जनसंख्या समूह एक साथ निवास करते हैं। ग्रामीण बस्तियों का प्रतिरूप इन क्षेत्रों में मकानों की स्थिति तथा उनके अंतर्संबंध को दर्शाता है। यह गाँव की आकृति तथा वहां की पर्यावरणीय एवं भौगोलिक स्थिति पर निर्भर करता है।
ग्रामीण बस्तियों के प्रतिरूप को  निम्नलिखित रूप में देखा जा सकता है-
रैखिक प्रतिरूप- इसमें मानव बस्तियों का निर्माण सड़कों, रेल लाइनों तथा  नदियों आदि के किनारे होता है।
आयतकार प्रतिरूप- इनका निर्माण समतल क्षेत्रों में होता है यहाँ सड़कें एक दूसरे को समकोण पर काटती हैं।
वृत्ताकार प्रतिरूप- किसी तालाब अथवा झील के चारों ओर बस्तियों के निर्माण से  वृत्ताकार प्रतिरूप का निर्माण होता है।
तारे के आकार का प्रतिरूप- इनका निर्माण उन प्रदेशों में होता है जहां बहुत सारे सड़क एक साथ एक स्थान पर मिलते हैं। ऐसे में इन सड़कों के किनारे मकानों के निर्माण होने से ये तारे की आकृति के प्रतीत होते हैं।
टी अथवा  वाई आकार के प्रतिरूप-  टी आकार की बस्तियां सड़कों के तिराहे पर विकसित होती हैं जबकि वाई आकार की बस्तियों का निर्माण उन क्षेत्रों में होता है जहाँ दो मार्ग आकर तीसरे मार्ग से मिलते हैं।
दोहरे ग्राम- नदी  अथवा पुल के दोनों किनारों पर बस्तियों के निर्माण से दोहरे ग्राम प्रतिरूप का निर्माण होता है।
ग्रामीण बस्तियों की समस्याएँ
अपेक्षाकृत कम जनसंख्या के कारण ग्रामीण अर्थव्यवस्था विकसित नहीं हो पाती। साथ ही यहाँ रोजगार के साधनों का अभाव होता है जिससे अधिकांश जनसंख्या कृषि जैसे कुछ सीमित कार्यों में ही लगी रहती है। इससे यहां छिपी बेरोजगारी, गरीबी तथा प्रवास की समस्या उभरती है। इसका प्रत्यक्ष परिणाम खाद्य सुरक्षा तथा कुपोषण की समस्या के रूप में दिखाई देता है। कुपोषण के कारण लोगों की प्रतिरोधक क्षमता घट जाती है और वे बीमारियों के शिकार हो जाते हैं। साथ ही शौचालय एवं कूड़ा-कचरा निस्तारण की सुविधाओं के अभाव के कारण इन  क्षेत्रों में हैजा पीलिया जैसी स्वास्थ्य समस्याएँ और भी बढ़ जाती हैं। स्वास्थ्य के कमजोर होने से लोग आर्थिक गतिविधियों में शामिल नहीं हो पाते जिससे गरीबी के कुचक्र का निर्माण होता है।
सड़क, चिकित्सा तथा शिक्षा संबंधित अवसंरचना का  अभाव इन समस्याओं को और भी बढ़ा देता है। शिक्षा के अभाव के कारण यहाँ अंधविश्वास तथा सामाजिक रूढ़ियों की समस्याओं को देखा जा सकता है। पितृसत्तात्मक व्यवस्था, डायन प्रथा, विधवा महिला से विभेद तथा जाति के नाम पर छुआछूत जैसी सामाजिक समस्याएँ ग्रामीण बस्तियों में देखी जा सकती हैं। अंधविश्वास जैसी समस्याओं से स्वास्थ्य पर भी बुरा प्रभाव पड़ता है। अपने रोगों के इलाज के लिये डॉक्टर के स्थान पर ये ओझाओं पर अधिक विश्वास करते हैं जिससे समय पर इलाज न हो पाने के कारण कई बार लोगों की मृत्यु भी हो जाती है। उदाहरण के लिये, 2017 में उड़ीसा के  जगतसिंहपुर जिले में 9 लोगों की मृत्यु साँप के काटने से हुई है जबकि कोई भी स्थान जिला अस्पताल या सामुदायिक स्वास्थ्य केंद्र से 1 घंटे से अधिक दूरी पर नहीं है। ध्यातव्य है कि भारत में पाया जाने वाला कोई भी साँप इतना विषैला नहीं होता 1 घंटे से कम समय में व्यक्ति की मृत्यु हो जाए। 
स्पष्ट है कि गरीबी, बेरोज़गारी तथा आर्थिक एवं सामाजिक संरचना का  अभाव ग्रामीण बस्तियों की सबसे बड़ी समस्याओं में शामिल है। इसमें सुधार के लिये जनभागीदारी  से युक्त एक समन्वित नीति की आवश्यकता है।